SAPTA 127
Sanhedrin i Bringim Jisas i Go Long Pailat
MATYU 27:1-11 MAK 15:1 LUK 22:66–23:3 JON 18:28-35
SANHEDRIN I MEKIM KOT LONG MONING
JUDAS ISKARIOT I HANGAMAPIM EM YET
OL I SALIM JISAS I GO LONG PAILAT BILONG KOTIM EM
Em klostu long tulait na nau em namba 3 taim Pita i tok em i no save long Jisas. Sanhedrin i mekim pinis kot na ol memba i go nabaut. Long Fraide moning, ol i bung gen. Ating ol i mekim olsem bilong soim olsem dispela kot i stret wantaim lo. Olsem na Sanhedrin i bringim Jisas i kam sanap long ai bilong ol.
Na ol i tok: “Sapos yu Krais, orait tokim mipela.” Jisas i tok: “Maski sapos mi tokim yupela, bai yupela i no bilipim. Na tu, sapos mi givim askim long yupela, bai yupela i no bekim.” Tasol Jisas i no pret long tokaut olsem em i dispela man em Daniel 7:13 i tok profet long en. Em i tok: “Kirap long nau na i go, Pikinini bilong man bai sindaun long han sut bilong strongpela God.”—Luk 22:67-69; Matyu 26:63.
Sanhedrin i askim em gen: “Olsem na yu Pikinini bilong God, a?” Jisas i tok: “Yupela yet i tok olsem.” Ating dispela i opim rot long ol i kilim Jisas i dai, long wanem, ol i ting Jisas i tok bilas long God. Ol i tok: “Yumi no gat wok long harim sampela tok moa.” (Luk 22:70, 71; Mak 14:64) Olsem na ol i pasim han bilong Jisas na kisim em i go long Gavana bilong Rom, em Pontius Pailat.
Judas Iskariot i lukim ol i bringim Jisas i go long Pailat na em i save olsem ol bai kilim em i dai, olsem na em i bel hevi tru. Em i go bilong givim bek 30 silva koin long ol bikpris. Maski i olsem, em i no tanim bel tru na askim God long lusim rong bilong em. Judas i tokim ol bikpris olsem: “Mi mekim sin taim mi putim stretpela man long han bilong yupela.” Tasol ol i tok: “Em i no samting bilong mipela, em wari bilong yu!”—Matyu 27:4.
Judas i tromoi 30 silva koin i go insait long tempel, na em i laik kilim em yet i dai. Em i hangamapim em yet, tasol han bilong diwai em i pasim rop long en i bruk. Na em i pundaun long ston na bel bilong em i bruk.—Aposel 1:17, 18.
Em bikmoning nau na ol i kisim Jisas i go long haus bilong Pontius Pailat. Ol Juda i bringim em i go, tasol ol i no laik i go insait long haus bilong Pailat. Ol i ting sapos ol i bung wantaim ol manmeri bilong narapela lain, ol bai kamap doti long ai bilong God. Na ol bai no inap kisim kaikai long Nisan 15, em namba 1 de bilong Ol Bikpela De Bilong Bret i No Gat Yis, dispela bung i hap bilong bung bilong Pasova.
Pailat i kam ausait na askim ol: “Yupela i gat wanem tok bilong sutim long dispela man?” Ol i tok: “Sapos dispela man i no bin mekim rong, mipela i no inap bringim em i kam long yu.” Ating Pailat i pilim olsem ol manmeri i putim presa long em, olsem na em i tok: “Yupela yet i kisim em i go na kotim em long lo bilong yupela yet.” Tok bilong ol Juda i kamapim klia tingting nogut bilong ol long kilim i dai Jisas. Ol i tok: “I tambu long mipela i kilim wanpela man i dai.”—Jon 18:29-31.
Sapos ol Juda i kilim i dai Jisas long taim bilong Pasova, dispela bai kirapim kros namel long ol manmeri. Tasol ol bai no gat asua sapos ol i kirapim lain Rom long sutim tok long Jisas na kilim em i dai. Long wanem, ol Rom i gat rait long kilim man sapos em i mekim rong long sait bilong wok politik.
Ol hetman bilong lotu i no tokim Pailat olsem ol i sasim Jisas long em i tok bilas long God. Nau ol i mekim ol narapela tok giaman bilong kotim Jisas, na ol i tok: “Dispela man i wok long [1] kirapim lain bilong mipela long sakim tok na em i [2] tambuim mipela long baim takis long Sisar na [3] em i tok em yet i Krais, wanpela king.”—Luk 23:2.
Pailat i stap olsem mausman bilong Rom, olsem na em i laik skelim gen tok bilong Jisas olsem em i king. Pailat i go bek insait long haus na em i askim Jisas: “Yu king bilong ol Juda, a?” I olsem Pailat i tok, ‘Yu brukim lo bilong gavman long mekim yu yet i kamap king na yu laik birua long Sisar, a?’ Ating Jisas i laik painimaut sapos Pailat i harim pinis sampela stori bilong em, na em i askim olsem: “Yu mekim dispela tok long tingting bilong yu yet, o ol arapela i tokim yu?”—Jon 18:33, 34.
Pailat i laik kisim save long ol samting i painim Jisas, olsem na em i tok: “Mi no wanpela Juda. Lain bilong yu yet na ol bikpris i bringim yu i kam long mi. Yu bin mekim wanem?”—Jon 18:35.
Jisas i strongim bel na i kamapim klia olsem em i gat rait long mekim wok king. Gavana Pailat i kirap nogut long harim ol tok em i mekim.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn